הוועדה המיוחדת לפניות הציבור, כנסת 23, פרוטוקול מספר 16, 2020-08-04 10:30

יעקב טסלר: בוקר טוב.

יעקב טסלר: אני פותח את ישיבת הוועדה המיוחדת לפניות הציבור.

יעקב טסלר: על סדר-היום: סקירת האגף לפניות הציבור ברשות האכיפה והגבייה על אופן הטיפול בפניות הציבור.

יעקב טסלר: כידוע לכולנו, אנו נמצאים היום במצב לא שגרתי.

יעקב טסלר: המצב של הקורונה מבלבל את כולנו.

יעקב טסלר: ישנם אנשים שבשגרה נמצאים בחובות, ולכן יש כל מיני דברים לסדר וכעת הם נוספו אצלכם ברשות עוד דברים.

יעקב טסלר: זה התחיל במרץ עם הגבלות וקנסות שונים שהוטלו, בין היתר, על אי עטיית מסכה, הפרת בידוד, התקהלויות, אירועים ושאר הנושאים שהוטלו בצווי הממשלה.

יעקב טסלר: אני חייב לומר בפתח דברי שהדברים לא מובנים לציבור.

יעקב טסלר: אני כאזרח מדינת ישראל מודה ואומר שגם אני מבולבל מכל הדיווחים וההנחיות הסותרות.

יעקב טסלר: בהמשך אבקש את ההתייחסות לכך.

יעקב טסלר: המטרה שלי בישיבה זו היא לברר האם יש מדיניות התחשבות ברשות האכיפה?

יעקב טסלר: לאו דווקא על הקנסות הספציפיים שהגיעו אליכם בעקבות אי עטיית מסכות, הפרת בידוד וכדומה, אלא באופן כללי.

יעקב טסלר: רשות האכיפה עושה את עבודתה נאמנה, ולאנשים מטבע הדברים יש חובות וקנסות שהצטברו והגיעו אליכם.

יעקב טסלר: מה המדיניות שלכם בתקופה הנוכחית?

יעקב טסלר: האם יש התחשבות באזרחי מדינת ישראל?

יעקב טסלר: כולנו נקלענו למצב שאף אחד לא חזה מראש.

יעקב טסלר: אלפי אנשים איבדו את פרנסתם, ולצערנו יש אנשים רבים שנמצאים במצב שבו אין להם פת לחם.

יעקב טסלר: אני אומר זאת בלשון עדינה – הם נמצאים במצב ממש לא נעים.

יעקב טסלר: האם יש התחשבות ברשות האכיפה?

יעקב טסלר: האם נותנים יותר פריסה בעקבות המצב הזה לתשלומים?

יעקב טסלר: לפני שאפנה אליכם, אני רוצה לפנות לרינת בניטה ממרכז המחקר והמידע של הכנסת כדי לשמוע סקירה קצרה על העבודה המצוינת והמאומצת שהכנת לוועדה.

רינת בניטה: תודה רבה.

רינת בניטה: אני ממרכז המידע והמחקר של הכנסת.

רינת בניטה: בדקות הקרובות אציג נתונים על קנסות משטרה בעבירות הקורונה וכן כמה נתונים לגבי גבייה של קנסות הקורונה.

רינת בניטה: לפני הכל, לאורך התקופה הזאת של התפרצות הנגיף חלו הרבה שינויים בצווים, בתקנות, ובחקיקה, ובהתאם לכן גם התפלגות האכיפה השתנתה בעבירות השונות.

רינת בניטה: בסך הכל עד ה-21 ביולי, נתוני קנסות המשטרה הם למעלה מ-152,000 קנסות במגוון עבירות הקורונה.

רינת בניטה: אני אגיד מראש שלא כל הקנסות שהוטלו הם בגין עבירות הקורונה.

רינת בניטה: יש גורמים נוספים שהוסמכו לתת --

וליד טאהא: כמה בכסף זה 152,000 קנסות?

רינת בניטה: אני תכף אתייחס לזה, בסדר?

רינת בניטה: בעצם הוטלו למעלה מ-152,000 דוחות בכל עבירות הקורונה ובכל טווח הקנסות, החל מ200 שקלים ועד 5,000 שקלים.

רינת בניטה: זהו טווח הקנסות נכון להיום.

רינת בניטה: מבחינת המרכז לגביית קנסות, מספר הקנסות שהתקבלו לטיפול הוא 137,000 וסך החוב הכולל בגין הקנסות הוא למעלה מ-57 מיליון שקלים.

יעקב טסלר: כסף קטן.

רינת בניטה: בפועל, מכיוון ששאלת לגבי הגבייה בפועל, מאז תחילת הטלת קנסות הקורונה נגבו 26,500 קנסות בסכום של למעלה מ-12 מיליון שקלים.

יוראי להב-הרצנו: רינת, האם יש לך נתון לגבי האזהרות שהוצאו לפני - -

רינת בניטה: לפני מתן קנסות?

יוראי להב-הרצנו: כן.

רינת בניטה: אנחנו לא התבקשנו לבדוק את הנושא הזה.

רינת בניטה: אני יכולה לבדוק את הנושא הזה מול המשטרה.

וליד טאהא: זאת אומרת שהם ניגשים ישר לתת קנס או שהם - -

יוראי להב-הרצנו: זה מה שאני מבין.

יעקב טסלר: חבר הכנסת יוראי, נגעת בנקודה נכונה.

רינת בניטה: אנחנו לא התבקשנו לבדוק את הנושא הזה ולכן אין לי נתונים.

יוראי להב-הרצנו: מעניין לבדוק את זה.

יעקב טסלר: בהחלט.

רינת בניטה: זאת בהחלט שאלה מעניינת מכיוון שלפחות בתקופה הראשונה מאז שעבירת אי עטיית מסכה הפכה להיות עבירה שבגינה ניתנים קנסות, גם גובה הקנס השתנה וגם חלה איזו שהיא תקופה בין החקיקה לבין הטלת הקנסות בפועל.

רינת בניטה: זו בהחלט שאלה שהיא מעניינת.

רינת בניטה: אנחנו לא ניגע בה.

יעקב טסלר: אוכל לדעת כמה שיקול דעת?

יעקב טסלר: נראה כמה דעת יש.

רינת בניטה: שיעור הגבייה בחודשים מרץ-אפריל, החודשים בהם תקופת התשלום המותרת היא 90 יום מיום הטלת הקנס ועד הזמן האחרון לתשלום הוא כ-40%.

רינת בניטה: השיעורים האלה יורדים בהשוואה לחודשי מאי-יוני- יולי באופן טבעי כיוון שחלקם דוחות חדשים יותר, ומרביתם הינם דוחות שעדיין לא הושלם הזמן שהחוק מאפשר לשלם אותם בלי קנסות.

וליד טאהא: יש לנו נתונים לגבי ערעורים?

וליד טאהא: כמה מהם התקבלו והאם התקבלו?

רינת בניטה: כן.

רינת בניטה: יש לנו נתונים גם על זה.

רינת בניטה: תכף אתייחס.

רינת בניטה: עיקר הקנסות בעבירות הקורונה הם קנסות שניתנו לאנשים פרטיים.

רינת בניטה: זאת אומרת שכ-98 אחוז, רוב מכריע, ניתנו לאנשים פרטיים.

רינת בניטה: רוב הדוחות באופן כללי, למעלה מ-90 אחוז מהם, ניתנו בגין אי-עטיית מסכה ובגין יציאה למרחב הציבורי בניגוד לתקנות.

יעקב טסלר: 90%?

רינת בניטה: למעלה מ-90% בגין שתי העבירות האלה.

רינת בניטה: אני אזכיר שבחודשים מרץ-אפריל וגם בחודש מאי לסירוגין הוטלו סגרים והגבלות מחמירות על יציאה למרחב הציבורי.

רינת בניטה: אנחנו רואים שרוב הקנסות ניתנו בגין עבירה הזו בחודשים האלה.

רינת בניטה: הקנסות שניתנו על אי עטיית מסכות ניתנו במרוצת חודש אפריל.

רינת בניטה: אנו רואים עלייה מתמדת לאורך החודשים במספר הדוחות שניתנו בגין עבירה זו.

רינת בניטה: מבחינת החודש שבו ניתנו הכי הרבה קנסות הוא החודש בו אנחנו נמצאים, וזה עתה סיימנו אותו, חודש יולי.

רינת בניטה: חודש יולי הוא החודש שבו ניתנו הכי הרבה קנסות בכלל עבירות הקורונה.

רינת בניטה: ביקשת לדעת לגבי דוחות שנמשכו.

רינת בניטה: אז בעצם יש איזה שהוא פער בין מספר הדוחות שהוטלו לבין מספר הדוחות שנמצאים בטיפול של המרכז לפגיעת קנסות של רשות האכיפה והגבייה.

רינת בניטה: באמת ביקשנו לבדוק את הנושא הזה של מספר הקנסות שהוטלו ולא נמצאים בטיפול.

רינת בניטה: משטרת ישראל השיבה לנו שנכון לאמצע חודש יולי ישנם 7,700 דוחות שבהם אושרה בקשה לביטול.

רינת בניטה: כלומר, אזרח שקיבל דו"ח, ביקש ביטול ואושרה בקשתו לביטול הדו"ח.

רינת בניטה: ישנם כ-1,600 דוחות שנעצרה בהם הגבייה בגין בקשה להישפט.

יעקב טסלר: כ7,000 אושרו.

רינת בניטה: 7,700.

יעקב טסלר: כמה בקשות הוגשו בכלל?

יעקב טסלר: את יודעת לומר?

רינת בניטה: הוגשו הרבה יותר.

רינת בניטה: אני חושבת שמה שאושר הוא בערך 5% מכלל מה שהוגש.

רינת בניטה: אין לי פה את הנתונים הגולמיים אבל - -

יעקב טסלר: למה חלק אושר וחלק לא?

רינת בניטה: אלה שיקולים מקצועיים של המשטרה.

יעקב טסלר: לא, חשבתי שאולי הם - -

וליד טאהא: היו אלה אנשים פרטיים או עסקים שהגישו את העירעורים?

רינת בניטה: אני לא - -

יעקב טסלר: לדעתי היא לא קיבלה את הפירוט.

רינת בניטה: אני לא ביקשתי ולא קיבלתי את הפילוח הזה.

רינת בניטה: באופן כללי אפשר להניח שזה תואם את התפלגות הקנסות.

רינת בניטה: כלומר, שמירב הבקשות להישפט והערעורים הם לאנשים פרטיים.

רינת בניטה: בהקשר הזה של החלוקה, כמו שאמרתי, חלק מהקנסות שהוטלו על בעלי עסקים לא הוטלו על ידי המשטרה, אלא על ידי גורמים אחרים דוגמת פקחי הרשות המקומית ולנו אין נתונים.

רינת בניטה: לא ביקשנו ולא קיבלנו את הנתונים הללו.

יעקב טסלר: ידוע לך באיזה נושאים יש להם סמכות לתת דו"ח?

רינת בניטה: כן.

רינת בניטה: בעוד שרק שוטר יכול לתת דו"ח על אי עטיית מסכה וסירוב להוראות שוטר להתפזר מהתקהלות, פקחי הרשות שהוסמכו לכך יכולים לתת דו"ח לשאר העבירות.

יעקב טסלר: את הנתונים שלהם אין לך.

רינת בניטה: לא.

רינת בניטה: לא ביקשנו ולא קיבלנו.

רינת בניטה: לא התבקשנו להציג נתונים אלה במסמך זה.

רינת בניטה: אני עוברת לדבר על עבירות הקורונה בהתפלגות לפני מחוזות.

יוראי להב-הרצנו: אם אפשר שאלה קודמת ביחס להערה האחרונה שלך.

יוראי להב-הרצנו: כשפקח נותן דו"ח זה לא נכנס לאותה קופה, נכון?

יוראי להב-הרצנו: זה נכנס לקופה של העירייה.

רינת בניטה: כשפקח נותן דו"ח עירייה - -

יוראי להב-הרצנו: פקחים שהוסמכו.

רינת בניטה: - אני חושבת שמי שמטפל בזה זה המרכז לאכיפת קנסות נכון?

יוראי להב-הרצנו: מה התשובה?

רינת בניטה: התשובה היא לא.

רינת בניטה: זה לא מגיע לקופת העירייה.

רינת בניטה: זה מגיע לקופת המדינה ולא לקופת הרשות.

יוראי להב-הרצנו: זאת אומרת שאין להם מוטיבציה יתרה להשתתף במאמץ הזה.

רינת בניטה: זה יותר סבוך מזה.

רינת בניטה: אני לא רוצה להיכנס לזה עכשיו, אבל אם תרצה אני אוכל - -

יוראי להב-הרצנו: לא, כי אם זה באמת לא נכנס אז אני לא מבין מה המוטיבציה, ואם אין לנו את הנתונים המלאים אז קשה לאמוד.

רינת בניטה: זה סבוך ולא נרצה להתייחס לזה כרגע.

יוראי להב-הרצנו: אוקיי.

יוראי להב-הרצנו: הנתונים הם חסרים.

רינת בניטה: זה לא תשובה של כן או לא, בסדר?

רינת בניטה: אז לא נתייחס לזה.

רינת בניטה: אני כן רוצה לדבר על פילוח לפי עבירות ומחוזות בקנסות המשטרתיים.

רינת בניטה: זה המסמך השני שהוגש ב-30 ביולי.

רינת בניטה: בעצם אנחנו רואים שיש פה הבדלים מבחינת שיעור הדוחות בחלוקה לפי מחוזות.

רינת בניטה: אני רוצה להגיד מראש שזה לא אומר בהכרח שיש מחוזות שבהם יש אכיפה יתרה או מחוזות שבהם הציות נמוך יותר.

רינת בניטה: יש פה שונות גדולה בגודל האוכלוסייה ובכמות כוח האדם המשטרתי שמוקצה לנושא אכיפת עבירות הקורונה.

רינת בניטה: בסך הכל אנחנו רואים שירושלים היא המחוז שבו הוטלו הכי הרבה דוחות במגוון עבירות הקורונה, וביתר שאת לגבי אי-עטיית מסכה.

רינת בניטה: כרבע מכלל הדוחות בגין אי עטיית מסכה ניתנו בירושלים.

רינת בניטה: מבחינת יציאה אל המרחב הציבורי, כאמור, זוהי עבירה שהרוב המכריע של הדוחות שלה ניתנו בחודשים שבהם הוטלו סגרים במדינה.

רינת בניטה: כמעט 30 אחוז מהדוחות ניתנו במחוז הצפון.

רינת בניטה: ירושלים היא מחוז בולט מבחינת שיעור הדוחות בגין סירוב להוראות שוטר להתפזרות מהתקהלות או מהתכנסות.

רינת בניטה: בהקשר הזה --

יוראי להב-הרצנו: ברור.

יעקב טסלר: מה ברור לך?

יוראי להב-הרצנו: מטבע הדברים מרבית המחאות היו בירושלים.

יעקב טסלר: אה.

רינת בניטה: זה באמת אחד ההסברים שגם מצוינים בדו"ח שלנו.

רינת בניטה: אני רוצה להדגיש בהקשר זה שדו"ח שניתן במחוז מסוים לא בהכרח ניתן לתושב אותו מחוז.

רינת בניטה: הפילוח הוא לפי המחוז שבו ניתן הדו"ח ולא לפי מקום המגורים של אותו אזרח.

רינת בניטה: נתון מעניין נוסף הוא לגבי הפרת חובת בידוד או הגעה למקום בידוד תוך כדי שימוש בתחבורה ציבורית.

רינת בניטה: זוהי גם עבירה שחלו בה שינויים.

רינת בניטה: אנחנו יודעים שבחודש מרץ אנשים הגיעו מחו"ל ונסעו ברכבות למקום הבידוד שלהם.

רינת בניטה: זאת לא הייתה עבירה.

רינת בניטה: זה הפך להיות עבירה בהמשך.

רינת בניטה: מבחינת מספר הקנסות, עבירה זו ניתנה בעיקר במחוז תל אביב ומחוז מרכז.

רינת בניטה: בסך הכל ניתנו שם כמחצית מכלל הדוחות בעבירה זו.

יעקב טסלר: יוראי, מה לדעתך מה לדעתך הסיבה בתל אביב?

יעקב טסלר: אנשים פחות ממושמעים שם?

יעקב טסלר: או שיש יותר מוטיבציה למשטרה?

יוראי להב-הרצנו: אני אשמח לדעת מה זה אומר משמר גבול?

רינת בניטה: מה זה אומר קנסות של משמר גבול?

רינת בניטה: זו שאלה טובה.

רינת בניטה: אני התייחסתי אליה במסמך.

רינת בניטה: אני אגיד זאת גם כאן כי זה ראוי.

רינת בניטה: משמר הגבול זה מחוז שמכונה כך על ידי המשטרה.

רינת בניטה: אלו הם דוחות שניתנו על ידי שוטרים שהם שוטרי משמר הגבול.

רינת בניטה: זה לא מעיד על המיקום הגאוגרפי שבו ניתן הדו"ח.

וליד טאהא: למה הם מפרידים אותם?

וליד טאהא: את הנתונים?

רינת בניטה: כי זה הפילוח המשטרתי.

רינת בניטה: הם כן שוטרים אבל הם שייכים למשמר הגבול.

רינת בניטה: הם לא שייכים למחוז מסוים.

יעקב טסלר: תודה רינת.

יעקב טסלר: אני רואה שהצטרפה אלינו מאיה כרמל נציגת המשטרה.

יעקב טסלר: אז אני רוצה לפנות אלייך בבקשה.

יעקב טסלר: את איתנו מאיה?

יעקב טסלר: מאיה?

יעקב טסלר: שומעת?

מאיה כרמל: כן, שומעים אותי עכשיו?

יעקב טסלר: כן.

יעקב טסלר: שומעים.

יעקב טסלר: בוקר טוב.

מאיה כרמל: בוקר טוב.

יעקב טסלר: אולי את יודעת לענות על השאלה של חבר הוועדה, חבר הכנסת יוראי, לגבי האזהרות.

יעקב טסלר: כמה אזהרות נתנו במשטרת ישראל לפני שהטילו את הקנסות?

מאיה כרמל: אז אני אציג את עצמי ואז בהתאם תבינו את חלקי בטיפול בקנסות.

מאיה כרמל: מוקד הקנסות המנהליים נמצא בתוך החטיבה שלנו ואני אחראית על הטיפול בנושא הזה מטעם החטיבה.

מאיה כרמל: הטיפול שלנו בקנסות הוא בשלב בו אזרח מבקש או לבטל את הדו"ח או להישפט ולא בשלב המוקדם של אזהרות.

מאיה כרמל: כך שהנתון של האזהרות לא נמצא בידי.

יעקב טסלר: אוקיי.

יעקב טסלר: כמה אנשים הגישו בקשה?

מאיה כרמל: בקשות להישפט?

מאיה כרמל: המספרים שניתנו פה הם נכונים.

מאיה כרמל: אנחנו כבר גדלנו מאז.

מאיה כרמל: היום אנחנו קרובים ל1,700 בקשות להישפט שאישרנו.

מאיה כרמל: בנוסף, כמות הדוחות שבוטלו עומד על כ-7,700 דוחות.

מאיה כרמל: מדובר על מוקד שלמעשה בוחן בכל אחת ואחת מהבקשות שמוגשות על ידי האזרח את הדו"ח עצמו, את הראיות ואת הנסיבות שהובילו למתן הדו"ח.

מאיה כרמל: הבדיקות האלה מתבצעות על ידי טובי המוסמכים ולאחר מכן מתקבלת החלטה האם הדו"ח ניתן כדין או האם הדו"ח שגוי.

מאיה כרמל: בהתאם לכך אנחנו פועלים.

יעקב טסלר: אוקיי.

יעקב טסלר: תודה.

יעקב טסלר: בבקשה יוראי.

יוראי להב-הרצנו: כן.

יוראי להב-הרצנו: מאיה תודה על הדברים.

יוראי להב-הרצנו: רציתי לשאול אותך לגבי המדיניות של משטרת ישראל ביחס למתן הדוחות.

יוראי להב-הרצנו: האם אתם מנחים את השוטרים להפעיל שיקול דעת?

יוראי להב-הרצנו: להזהיר במידת האפשר ואז לתת דו"ח?

יוראי להב-הרצנו: או בהינתן הפרה זוהי ההוראה הראשונה שאתם מנחים את השוטרים לפעול על פיה?

מאיה כרמל: שוב אני אומרת.

מאיה כרמל: אני לא אחראית על הנחיית השוטרים בשטח.

מאיה כרמל: גורמים אלה שייכים לאגף אג"ם או לאגף המבצעים.

מאיה כרמל: אלו הם שמעבירים את ההנחיות.

יוראי להב-הרצנו: ברור לי שאת לא הגורם המנחה.

יוראי להב-הרצנו: אבל את קצינה במשטרה ואני מניח שאת מכירה את ההנחיות שניתנות על ידי מי שאחראי על הנחיית השוטרים.

יוראי להב-הרצנו: אני שואל אותך בתור נציגת המשטרה מהי המדיניות.

מאיה כרמל: אני לא אוכל לתת את המדיניות המלאה מכיוון ואני לא רוצה להטעות.

מאיה כרמל: אני כן יכולה לומר שבוודאי ישנה הנחייה להפעיל שיקול דעת, וקיימים מקרים ונסיבות שההנחיה היא להסתפק בלהזהיר, לתת מסכה לאזרח ולא מיד לקנוס.

יעקב טסלר: אוקיי, תודה.

יעקב טסלר: אנחנו נשמח לקבל, כמו שציינתי קודם, את הנתונים של שיקול הדעת.

וליד טאהא: בוועדה לזכויות הילד יש דיון חשוב על שכיחת ילדים ברכבים.

וליד טאהא: אז אני רוצה לומר כמה משפטים.

וליד טאהא: תודה רבה היו"ר על העלאת הנושא החשוב הזה.

וליד טאהא: אנחנו היינו עדים למקרים לא נחמדים, אפילו אלימים, בין המשטרה לבין האזרחים מכל הסוגים.

וליד טאהא: מקרה שהתחיל בוויכוח על עטיית מסכה הסתיים במראות אלימים מאוד, מכות בין שוטרים ואזרחים.

וליד טאהא: אינני יודע אם באמת היה כדאי להגיע לשם בגלל וויכוח שכזה- לדעתי לא שווה.

וליד טאהא: אנחנו מדברים על סכומים גדולים מאוד שנכנסים לקופת המדינה כתוצאה מקנסות שמטילים על אי-עטיית מסכות או אי- ציות לנהלים לגבי עסקים וכדומה.

וליד טאהא: אני חושב אדוני היו"ר שהסכומים האלה צריכים לחזור לאזרחים בצורה כלשהי.

יעקב טסלר: מדוע?

וליד טאהא: זה אומר שהמדינה צריכה למצוא את הדרך להחזיר את הכסף שהיא גבתה מהאזרחים לטובת האזרחים.

וליד טאהא: אין לי רעיון ספציפי, אפשר לחשוב על זה.

וליד טאהא: יש לנו המון אוכלוסיות חלשות במדינה.

וליד טאהא: זה לא מקור הכנסה של המדינה.

וליד טאהא: היא לא צריכה לבנות על זה כמקור הכנסה.

יעקב טסלר: אתה אומר שלא לקחו את זה בחשבון.

וליד טאהא: מקורות ההכנסה ידועים.

וליד טאהא: יש פה כסף שנלקח מהציבור וצריך להחזיר אותו לציבור.

וליד טאהא: צריך לבחור את האוכלוסיות החלשות ביותר כדי להחזיר להן את הכסף הזה ולא לחשב אותו ככסף ממקור הכנסה נוסף.

וליד טאהא: הוא לא מקור הכנסה נוסף.

וליד טאהא: שנית, אני הייתי מציע להשקיע יותר בהסברה ובפניות לאנשים לפני שמתחילים לרשום את הקנס.

יעקב טסלר: שיקול דעת.

וליד טאהא: כן.

וליד טאהא: אתה יודע שאנחנו במצב לא נורמלי, מצב חירום.

וליד טאהא: עסקים סובלים ואנשים מתקשים, אז אם אתה בא לקנוס בעל עסק ב-5,000 שקלים, אתה נותן לו מכה אנושה.

וליד טאהא: צריך לחשוב על זה שוב ושוב כי אנשים גם צריכים להתקיים.

וליד טאהא: ההיגיון שהנחה את תחילת הקורונה היה לתת, ככל האפשר, לחיים להתקיים ולסגור היכן שצריך באמת לסגור.

וליד טאהא: היום אני רואה שהמגמה התהפכה.

וליד טאהא: היום מגבילים ככל שאפשר ומאפשרים פה ושם דברים.

וליד טאהא: זה נשמע לא כל כך בסדר.

וליד טאהא: אנחנו צריכים אולי בסיכום לדיון יו"ר להציע שהכסף הזה יוחזר לציבור.

וליד טאהא: תודה רבה.

יעקב טסלר: תודה.

יעקב טסלר: בהצלחה.

יעקב טסלר: אני רוצה לפנות בבקשה לעו"ד תומר מוסקוביץ מנהל רשות אגף האכיפה והגבייה.

יעקב טסלר: אתה איתנו תומר?

תומר מוסקוביץ: כן אני איתכם.

תומר מוסקוביץ: בוקר טוב.

תומר מוסקוביץ: אני חושב שעכשיו אתם גם שומעים אותי.

יעקב טסלר: בוקר אור.

יעקב טסלר: רציתי לשמוע ממך מה היא בעצם המדיניות של רשות האכיפה, ולקבל סקירה של מה קורה בימים אלה.

יעקב טסלר: מה הן ההנחיות?

יעקב טסלר: מה המדיניות שלכם באופן פרטני לגבי כל הנושאים שדיברנו כרגע ובאופן כללי בקנסות שאתם מטפלים?

יעקב טסלר: איך אתם מקלים על האזרחים?

תומר מוסקוביץ: אוקיי.

תומר מוסקוביץ: שלום לכולם.

תומר מוסקוביץ: מכיוון שהנושא אליו הוזמנו הוא היכרות כללית עם נושא פניות הציבור בוועדה ובכלל לא נאמר בהזמנה שנדבר על הקורונה.

תומר מוסקוביץ: לא הבאתי לפה נציג של המרכז לגביית קנסות, אבל אני מכיר את הנתונים ואציג אותם.

תומר מוסקוביץ: כמו כן משתתפים איתנו בדיון: בלה דרגוניסקי שהיא סמנכ"לית שירות הלקוחות שלנו.

תומר מוסקוביץ: אגב, רשות האכיפה והגבייה הייתה הגוף הראשון שהקים חטיבת שירות לקוחות ברשות סמנכ"לית.

תומר מוסקוביץ: חטיבה זו הוקמה עם הקמת הרשות לפני כעשר שנים מתוך הבנה ששירות הלקוחות זה נושא חשוב מאוד.

תומר מוסקוביץ: אנחנו קוראים לחייבים ולזוכים לקוחות ולא סתם פונים, כי אנחנו מרגישים שאנחנו צריכים לשרת אותם.

תומר מוסקוביץ: נמצאות איתנו גם שמרית רגב שרייבר שהיא הדוברת של הרשות ואחראית על הקשר עם הארגונים החברתיים, שירה העוזרת שלי שמטפלת בהרבה מאוד פניות ציבור, אלקה ואביבה.

תומר מוסקוביץ: אלקה מטפלת בפניות ציבור כלליות ואביבה אחראית אצלנו על תחום מיוחד שאנשים לא יודעים שהוא קיים, סיוע לחייבים נזקקים.

תומר מוסקוביץ: הרבה מאוד אנשים פונים אלינו, ואפילו אנחנו מגיעים אליהם בדרכים אחרות, ואנחנו מציעים עזרה בעיקר בתחום ההוצאה לפועל, אבל גם במרכז לגביית קנסות.

תומר מוסקוביץ: תכף אני אפרט בעניין זה.

תומר מוסקוביץ: לפני שאני אתייחס לנושא של הקורונה צריך להבין מה זה רשות האכיפה והגבייה.

תומר מוסקוביץ: ישנם שלושה מושגים שנשמעים כל הזמן והם קשורים זה בזה, אבל גם שונים זה משזה ולכן מצדיקים התייחסות נפרדת.

תומר מוסקוביץ: רשות האכיפה והגבייה היא גוף ממשלתי אחד ומהווה יחידת סמך ופועל במשרד המשפטים תחת שר המשפטים.

תומר מוסקוביץ: רשות האכיפה בעצם כוללת שתי זרועות שהן שונות מהותית זו מזו.

תומר מוסקוביץ: הזרוע האחת היא המרכז לגביית קנסות שהיא גובה בעיקר קנסות עבור המדינה.

תומר מוסקוביץ: לא רק קנסות של בית משפט, אלא גם דוחות משטרה, דוחות קורונה, קנסות מנהליים, הוצאות משפט וגם פיצויים לטובת נפגעי העבירה.

תומר מוסקוביץ: פה ניתן לומר שהיחס הוא דו צדדי ולא תלת צדדי.

תומר מוסקוביץ: יש את החייב ויש את המרכז לגביית קנסות שהוא מייצג את המדינה וגובה את הכסף עבור המדינה.

תומר מוסקוביץ: זאת הזרוע הראשונה של רשות האכיפה והגבייה.

תומר מוסקוביץ: הזרוע השנייה היא הזרוע הידועה בשם הוצאה לפועל.

תומר מוסקוביץ: פה היחס הוא משולש.

תומר מוסקוביץ: פה, ב-99% מהתיקים, רשות האכיפה והגבייה לא מייצגת את הזוכה.

תומר מוסקוביץ: כלומר, יש זוכה, יש חייב ויש את הרשות שנוקטת פעולות גבייה כנגד החייב כדי לתת לזוכה את מה שנפסק שמגיע לו בבית המשפט, בשטר חוב, בתובנה או בכל דבר אחר.

תומר מוסקוביץ: ההבדל הזה הוא הבדל מהותי כי כאשר אנחנו מייצגים את המדינה, אז כמובן שאנחנו צריכים להגיע להסכמות עם החשב הכללי שהוא אחראי על חובות המדינה.

תומר מוסקוביץ: אבל אנחנו הרבה יותר חופשיים בנוגע למה לעשות, באיזה תהליכים לנקוט, עד כמה להתפשר ועד כמה לוותר כי אנחנו מוותרים על כסף שאנחנו אחראים לגבייה שלו.

תומר מוסקוביץ: כאשר מדובר בהוצאה לפועל, מדובר בסיטואציה יותר מורכבת.

תומר מוסקוביץ: מה שאני זוכה לזה אני חב לזה.

תומר מוסקוביץ: אני כמובן לא יכול לבטל חוב בכלל כי זה לא חוב שלי, זה לא הכסף שלי.

תומר מוסקוביץ: זה כסף שבן אדם זכה בו, ולי יש פחות שיקול דעת באיזה הליכי גבייה לנקוט, כי בהוצאה לפועל מי שמחליט על נקיטת ההליכים בדרך כלל, למעט מסלול המזונות והמסלול המקוצר שאני לא אלאה אתכם בפרטים אלא אם כן כמובן תבקשו, ב-90 אחוז מהתהליכים מי שמחליט הוא הזוכה.

תומר מוסקוביץ: הזוכה מבקש עיקול או הליך אחר.

תומר מוסקוביץ: לכן, פה כהוצאה לפועל יש לנו פחות שיקול דעת.

תומר מוסקוביץ: צריך לזכור שבהוצאה לפועל הגורם העיקרי שמחליט איזה מבין ההליכים שהזוכה מבקש לנקוט באמת יינקטו, ובאיזה מידה הם יינקטו הוא רשם ההוצאה לפועל שהוא למעשה שופט.

תומר מוסקוביץ: למה אני אומר שהוא שופט?

תומר מוסקוביץ: קודם כל הם כולם בעלי כשירות לשמש כשופטי שלום.

תומר מוסקוביץ: יש להם את אותם תנאי כשירות שקבועים בחוק לשופט שלום.

תומר מוסקוביץ: אבל מה שהרבה יותר משמעותי מזה, זה שהם עצמאים לחלוטין בשיקול הדעת שלהם.

תומר מוסקוביץ: אני כמנהל רשות האכיפה והגבייה לא יכול, ולא עושה זאת לעולם, לפנות לרשם ולהגיד לו בתיק הזה תטיל עיקול, או בתיק הזה אל תטיל עיקול, בדיוק כמו ששר המשפטים או שמנהל בתי המשפט לא יכול לפנות לשופט ולומר לו איך להחליט בתיק מסוים.

תומר מוסקוביץ: הרשמים הם עצמאיים לגמרי.

תומר מוסקוביץ: זו התמונה באופן כללי.

תומר מוסקוביץ: אני אסכם אותה במשפט אחד ואז אתייחס לנושא הקורונה.

תומר מוסקוביץ: רשות האכיפה והגבייה כוללת את ההוצאה לפועל שמשרתת את הזוכים בגביית חובות מהחייבים.

תומר מוסקוביץ: היא עושה זאת באמצעות רשמי ההוצאה לפועל שהם הגורמים המוסמכים והבלתי תלויים שמחליטים איזה צעד אכיפה מבין הצעדים שהזוכה רוצה לנקוט אכן יינקט ובאיזה מידה.

תומר מוסקוביץ: זה צד אחד.

תומר מוסקוביץ: הצד השני זה המרכז לגביית קנסות שגובה עבור המדינה ופה אנחנו יותר עצמאיים כי פה אנחנו מחליטים באיזה הליכים לנקוט.

תומר מוסקוביץ: פה אין כמעט מעורבות של רשמים, אלא אם כן אנחנו רוצים להטיל הגבלות.

תומר מוסקוביץ: עכשיו מכיוון שבכל זאת הזמנתם אותנו לנושא הקורונה, אתמקד בזה.

תומר מוסקוביץ: לפני כן אתמקד בהוצאה לפועל.

תומר מוסקוביץ: אנחנו ברשות האכיפה והגבייה מודעים היטב לכך שהימים אינם ימים כתיקונם.

תומר מוסקוביץ: אומנם אני חייב לומר, שבניגוד למה שחששנו, כרגע אנחנו עוד לא רואים עלייה משמעותית במספר התיקים שנפתחים בהוצאה לפועל וגם לא במספר תיקי חדלות הפירעון, שגם זה תחום שאנחנו אחראים עליו, ככל שמדובר בחדלות פירעון של חייב שהחובות שלו לא עולים על 150,000 שקלים.

תומר מוסקוביץ: אנחנו עדיין לא רואים את הגידול, אבל אנחנו כן מניחים שהוא יגיע.

תומר מוסקוביץ: כרגע הגידול עדיין לא הגיע כיוון שהבנקים קיבלו הנחייה מבנק ישראל למצות כל אפשרות להגיע להסדרים והם עושים את זה.

תומר מוסקוביץ: אנחנו יודעים שהם עושים את זה.

תומר מוסקוביץ: אנחנו יוצאים עכשיו במבצע משותף עם בנק לאומי שהולך מאוד מאוד לקראת חייבים שכבר יש להם חובות ומאפשר להם לסגור אותם.

תומר מוסקוביץ: עובדה זו, החל"תים, המענקים ודמי אבטלה גורמים לכך שלא רואים אצלנו הסתערות על הגדרות.

תומר מוסקוביץ: בפירוש לא.

תומר מוסקוביץ: אנחנו מניחים שזה יהיה כאשר אמצעי הסיוע האחרים יפסקו.

תומר מוסקוביץ: למרות שאין גידול, אנחנו מודעים לכך שיש מצב קשה ושחייבים רבים שיכלו לשלם את החובות שלהם לפני משבר הקורונה היום לא יכולים לשלם את החובות.

תומר מוסקוביץ: בעניין הזה אנחנו מתמודדים בשתי צורות.

תומר מוסקוביץ: קודם כל בצורה הפרטנית, כפי שאמרתי לכם, אנחנו מחזיקים מחלקת פניות ציבור.

תומר מוסקוביץ: אגב, אפשר לראות שאם ב2019 קיבלנו 160 פניות בחודש בממוצע, אז בשנת 2020 כבר הגענו לפי שניים מזה, 337 פניות ציבור רק בהוצאה לפועל.

תומר מוסקוביץ: במרכז לגביית קנסות פניות הציבור עומדות על 2,919 בחודש ובקשות להסדרי חוב באלפים.

תומר מוסקוביץ: כלומר, יש בהחלט עלייה ואנחנו מתמודדים איתה בעזרת מחלקת פניות הציבור שלנו, גם באמצעות בתחום הסיוע לחייב נזקק של אביבה גבאי כמו שהזכרתי מקודם, וגם בהחלטות של הרשמים.

תומר מוסקוביץ: הם מודעים לכל הדברים, הם שוקלים את היכולת של החייב לאור מצב הקורונה ומתאימים צווי תשלומים והליכי גבייה לפי הדבר הזה.

תומר מוסקוביץ: זה במקרים הפרטניים שיש אצלנו.

תומר מוסקוביץ: אתה דיברת קודם על אלפים, אצלנו בשביל אלפים אנחנו לא קמים בבוקר.

תומר מוסקוביץ: ברשות האכיפה והגבייה נפתחים 300,000 תיקי הוצאה לפועל בשנה.

תומר מוסקוביץ: במרכז לגביית קנסות כמיליון תיקים בשנה.

תומר מוסקוביץ: כלומר, אלפים אצלנו זה כלום.

יעקב טסלר: איך אתה משתלט?

תומר מוסקוביץ: אנחנו מדברים על עשרות אלפים ומאות אלפים.

תומר מוסקוביץ: יש לנו כשני מיליון תיקים במלאי, בערך עשרה אחוזים מאוכלוסיית המדינה הם לקוחות שלנו אז אלפים זה כלום.

יעקב טסלר: זה רק מראה את המצב שלנו במדינה.

תומר מוסקוביץ: אה, כן.

תומר מוסקוביץ: תצטרך לזכור שהרוב המכריע של החובות הם לא חובות משני חיים - -

יעקב טסלר: נכון.

יעקב טסלר: נכון.

תומר מוסקוביץ: כלומר, אחוז החייבים שהחובות שלהם מעל 50,000 שקלים הוא נמוך מאוד.

תומר מוסקוביץ: יש קשת שלמה של חייבים, אם תרצה אשמח להיפגש איתך ולהציג לך את הדו"ח השנתי שלנו.

תומר מוסקוביץ: אתה תראה שיש מחובות ענק שבאמת אנשים בסופו של דבר מגיעים להליך חדלות פירעון ועד לחוב של כביש 6 של אזרח ששכח לשלם וקיבל 200 שקלים והוא ישלם את זה ברגע שהוא יקבל מאיתנו את האזהרה.

יעקב טסלר: צודק.

תומר מוסקוביץ: אי אפשר לדבר על הכל כתמונה אחת.

תומר מוסקוביץ: התמונה היא יותר מורכבת.

תומר מוסקוביץ: בכל מקרה, יש לנו הרבה חייבים וכמו שאמרתי אנחנו מטפלים בהם ברמה הפרטנית.

תומר מוסקוביץ: אבל אנחנו סברנו כבר בחודש מרץ כשהמשבר פרץ לחיינו שצריך לתת גם הליך מערכתי.

תומר מוסקוביץ: לכן יצרנו ויזמנו, בהנחיית שר המשפטים ובתיאום עם מחלקת ייעוץ וחקיקה במשרד המשפטים, תיקון מקיף ונרחב מאוד לחוק ההוצאה לפועל שנועד להתמודד בדיוק עם תקופת הקורונה.

תומר מוסקוביץ: התיקון הזה אושר בוועדת שרים ומונח על שולחן הכנסת.

תומר מוסקוביץ: לדעתי הוא אמור לעבור היום או בימים הקרובים קריאה ראשונה ואז לעבור לדיונים אינטנסיביים בוועדת חוקה.

תומר מוסקוביץ: מהות התיקון הזה מדברת על הארכה של תקופת האזהרה, התקופה שרק בסופה אפשר להתחיל לנקוט בתהליכי גבייה.

תומר מוסקוביץ: מדובר על אפשרות של חייב להיכנס להסדרי חוב בתקופה ארוכה יותר.

תומר מוסקוביץ: בתקופה זו אגרת תיק ההוצאה לפועל תהיה מאוד נמוכה, לא ייזקף לחובתו שכר טרחת עורך הדין של הזוכה וגם הריבית תפחת ב50 אחוז.

תומר מוסקוביץ: כל זה כדי לאפשר לחייבים באמת לצאת מהחובות האלה כי באמת להבדיל מחובות רגילים, כאן חלק מאוד גדול מהחייבים לא אשמים בחובות שלהם, אלא אנחנו כמדינה גרמנו להם לסגור את העסק, לא ללכת לעבודה וכולי לטובת בריאות הציבור הכללית.

תומר מוסקוביץ: ולכן, כציבור חשבנו שאנחנו צריכים להתגייס כדי לעזור להם גם בדבר הזה.

תומר מוסקוביץ: בנוגע לחוק הזה שוחחתי עם יו"ר ועדת חוקה, הוא מודע לעניין.

תומר מוסקוביץ: ברגע שזה יעבור קריאה ראשונה זה יעבור לדיונים אינטנסיביים ואני מקווה שזה יאושר בהקדם.

תומר מוסקוביץ: זה בנוגע להוצאה לפועל.

תומר מוסקוביץ: במרכז לגביית קנסות, כמו שאמרתי, אנחנו קצת יותר חופשיים בפריסה.

תומר מוסקוביץ: אבל צריך לזכור שגם פה אין לנו זכות לבטל את החוב.

תומר מוסקוביץ: כמו שאמרה מאיה כרמל מהמשטרה, מי שמוסמך לבטל קנס זה הגורם שהטיל אות.

תומר מוסקוביץ: במקרה זה המשטרה, או בית המשפט אם אדם מבקש להישפט.

תומר מוסקוביץ: עם זאת, אנחנו כן יכולים לפרוס את החוב ולהקטין הליכי גבייה.

תומר מוסקוביץ: אנחנו פיתחנו כבר מזמן טופס מיוחד, טופס מקוון, שמיועד לנקנסים הסובלים ממצב קשה בעקבות הקורונה.

תומר מוסקוביץ: זהו טופס מהיר ויעיל ויש אלפים כאלה שמגיעים כל חודש למרכז.

תומר מוסקוביץ: הטפסים נבחנים אישית על ידי מנהל המרכז והוא, בהתאם למה שהוא רואה בטופס או בבקשה, מוסמך להקטין ריביות, לפרוס הליכי תשלום וכולי.

תומר מוסקוביץ: זאת התמונה באופן כללי.

תומר מוסקוביץ: אני רוצה להתייחס לשתי אמירות לגבי קנסות של רשויות מקומיות.

תומר מוסקוביץ: כמו שנאמר, קנסות שהוטלו כנגד עסקים שלא עמדו בתנאי התו הסגול לא יינתנו על ידי המשטרה כפי שהוחלט על ידי המדינה, אלא על ידי הרשויות המקומיות, והכסף של הקנס עובר לרשות המקומית.

תומר מוסקוביץ: זה אומר שהחובות האלה שקופים מבחינתנו.

תומר מוסקוביץ: אנחנו לא מכירים אותם, לא גובים אותם ולא יכולים גם לשנות או להפחית אותם.

תומר מוסקוביץ: הם נגבות על ידי הרשויות המקומיות.

תומר מוסקוביץ: זאת ההזדמנות להזכיר שאנחנו חושבים שהגיע הזמן שרשויות מקומיות לא יגבו קנסות שהן מטילות.

תומר מוסקוביץ: לא קנסות קורונה, לא דוחות חניה, לא דוחות עבירות בנייה, אלא יעבירו אותם למרכז לגביית קנסות שהוא גוף אחיד, ממלכתי, שגובה את החובות האלה בהרבה פחות כסף מהרשויות ובצורה יותר ממלכתית ויעילה.

תומר מוסקוביץ: יש הצעת חוק בעניין זה ואני מקווה שהיא תתקדם.

תומר מוסקוביץ: עד כאן דבריי.

תומר מוסקוביץ: רק עוד הערה אחת לגבי הערת אחד מחברי הכנסת בנושא של החזרת הכסף לציבור.

תומר מוסקוביץ: אותי לימדו שכל הכסף שהמדינה גובה חוזר לציבור.

תומר מוסקוביץ: גם מס הכנסה חוזר לציבור, גם אגרות חוזרות לציבור.

תומר מוסקוביץ: אין למדינה מה לעשות עם הכסף שלה חוץ מלשרת את הציבור, כך שלא בדיוק הבנתי את ההערה הזאת.

תומר מוסקוביץ: תודה רבה לכם.

יעקב טסלר: תודה תומר על הסקירה הנפלאה.

יעקב טסלר: אני אישית שמח לשמוע שאתם עושים הכל כדי להקל.

יעקב טסלר: אני אגיד זאת במשפט אחד.

יעקב טסלר: הדברים שבסמכותכם, שאתם יכולים, אתם באים לקראת.

יעקב טסלר: אני רוצה לומר דבר מה לגבי הרשויות.

יעקב טסלר: זה דבר שאנחנו צריכים לתת עליו את הדעת.

יעקב טסלר: בעצם הם לא מתחשבים, או אני לא יכול לומר כל עוד לא בדקתי, אבל כנראה ששם אין את הרגישות, והם גובים את הדברים כפי שהם רואים לנכון, בלי להתחשב במצב הקיים.

יעקב טסלר: תומר, בהזדמנות זו אני רוצה להודות לך על העבודה המצוינת ועל שיתוף הפעולה שיש לך עם הוועדה.

יעקב טסלר: אנחנו יודעים לומר שעל כל פנייה שאנחנו מקבלים ומעבירים אלייך ולצוות המקסים שלך, אנחנו מקבלים במהרה תגובות ענייניות וזה מאוד מקל על הציבור.

יעקב טסלר: כך הציבור רואה שההוצאה לפועל ורשות האכיפה שלהן סטיגמה של אנשים שרק גובים חובות ואין התחשבות, שההפך הוא הנכון.

יעקב טסלר: יש הרבה התחשבות במשך כל השנה.

יעקב טסלר: כפי שציינת קודם, בזמן הקורונה אנחנו צריכים להתחשב יותר באנשים, לתת להם את המרחב ולראות איך הם מתקיימים במצב המיוחד שלצערנו שנקלענו אליו.

יעקב טסלר: כולנו מקווים ומתפללים שנחזור לשגרה.

יעקב טסלר: אני רוצה לפנות בבקשה למנהלת פניות הציבור אלקה סיבוני, את איתנו?

יעקב טסלר: את שומעת אותנו אלקה?

אלקה סיבוני: כן, שומעת.

יעקב טסלר: שלום לך.

אלקה סיבוני: שלום וברכה.

יעקב טסלר: איך את מתמודדת עם פניות הציבור בתקופה הנוכחית?

אלקה סיבוני: למעשה בתקופת הקורונה עצמה, בחודשים מרץ ואפריל, הייתה רגיעה בתלונות הציבור.

אלקה סיבוני: אני חושבת שגם הציבור היה תחת בלבול וחוסר וודאות ולא היו הרבה פניות.

אלקה סיבוני: מדובר על 200 פניות בחודש.

אלקה סיבוני: ברוב רובן פעלנו ביתר שאת, עם המון רגישות כי הבנו שהיינו לקראת החגים, אז היו המון בקשות לביטול ותהליכים כאלה ואחרים.

אלקה סיבוני: עבדנו בשיתוף פעולה יוצא מן הכלל עם נציגי לשכות ההוצאה לפועל.

אלקה סיבוני: מאחר והפניות הללו מצריכות החלטות שיפוטיות, הן הועברו להוצאה לפועל באופן מידי.

אלקה סיבוני: רשמי ההוצאה לפועל גם נרתמו וההחלטות ניתנו בזמנים קצרים מאוד.

אלקה סיבוני: זה המעט שיכולנו לעשות בתקופת הקורונה.

אלקה סיבוני: גם היום אנחנו מקבלים פניות.

אלקה סיבוני: באמת הייתה עלייה ניכרת אצלנו בפניות הציבור בהוצאה לפועל, למעלה מ40 אחוז.

אלקה סיבוני: רוב רובן של הפניות זה פניות שעוסקות בקבלת מידע או בקשה לסיוע.

אלקה סיבוני: גם אנחנו נותנים סיוע ומנסים לעזור לאותם חייבים.

אלקה סיבוני: אנחנו נותנים להם פתרונות איך אפשר להסדיר את החובות ככל שניתן.

יעקב טסלר: באיזה חודשים את רואה עלייה של 40%?

אלקה סיבוני: יוני ויולי.

יעקב טסלר: בפועל, מצליחים לעזור להם?

יעקב טסלר: הבקשות שמגיעות אליכן הן בקשות לגיטימיות?

יעקב טסלר: אני יודע שכל פנייה עוברת בדיקה מעמיקה ופרטנית.

יעקב טסלר: האם רוב הפניות האלה מקבלות את הסיוע?

אלקה סיבוני: בוודאי.

אלקה סיבוני: אנחנו מסתכלים על כל לקוח שלנו כך שאם הצלחנו להציל אחד זה כאילו שהצלנו עולם ומלואו.

אלקה סיבוני: כל פנייה נבדקת ברגישות מרבית.

אלקה סיבוני: לנו, למעשה, אין סמכות שיפוטית והדבר היחידי שאנחנו כן יכולים לעשות, ואנחנו כן עושים, זה לתת להם את הכלים איך ולאן לפנות.

אלקה סיבוני: גם התשובות שלנו מאוד פרטניות עם לינקים לאן להיכנס, איך להגיש.

אלקה סיבוני: כמובן שכל נושא ההנגשה והגשת בקשות בעקבות הקורונה מאוד הורחב.

אלקה סיבוני: יש את האזור האישי בו לקוחות יכולים להגיש בקשות ממש באופן מידי דרך האתר שלנו.

אלקה סיבוני: זה דבר שמאוד מקל עליהם.

יעקב טסלר: כמה אנשים אתם באגף?

אלקה סיבוני: באגף של ההוצאה לפועל אנחנו שתי עובדות.

יעקב טסלר: כנראה מאוד חרוצות וזריזות.

אלקה סיבוני: מאוד חרוצות.

יעקב טסלר: כפי שציינת, יש לכן עלייה של 40% בפניות.

יעקב טסלר: האם שתיכן מצליחות לעמוד בזה?

אלקה סיבוני: כמובן.

אלקה סיבוני: אנחנו עומדות ביעדים.

אלקה סיבוני: מעבר לתשובות בכתב, אנו נותנות גם תשובות טלפונית על מנת להסביר לאותו בן אדם.

אלקה סיבוני: אם אנחנו קוראים את הפנייה ומזהים מצוקה, אנחנו מרימים טלפון ומנסים לעזור גם טלפונית.

יעקב טסלר: יש לכן נוהל מסוים לגבי זמן קבלת התשובה מהגשת הפנייה?

אלקה סיבוני: אנחנו נותנים תשובות תוך 15 יום.

יעקב טסלר: 15 יום זה מעולה.

יעקב טסלר: תודה בשלב זה אלקה.

יעקב טסלר: בלה איתנו?

יעקב טסלר: אני נהניתי מדבריו של עו"ד תומר שאמר שהוא מתייחס לפונים כאל לקוחות ולא כאל חייבים.

יעקב טסלר: שלום לך בלה.

בלה דרגונסקי: בוקר טוב לכולם.

יעקב טסלר: איך את רואה את המצב אצלכם ברשות בעקבות הקורונה?

בלה דרגונסקי: המצב ברשות הוא בדיוק המצב שנמצא במדינה.

יעקב טסלר: אז בואי תספרי לי מה המצב של המדינה.

בלה דרגונסקי: אני בטוחה שכל אחד מאיתנו רואה, שומע ומרגיש את המצב של המדינה.

בלה דרגונסקי: המצב הוא לא פשוט והרשות היא באמת המראה של המצב.

בלה דרגונסקי: תומר התחיל להגיד שאנחנו מתייחסים גם לזוכים וגם לחייבים שלנו כלקוחות.

בלה דרגונסקי: אנחנו מעמידים בפניהם את כל ערוצי הקשר האפשריים.

בלה דרגונסקי: אם מדובר במוקד מידע או בכלל ערוצי הקשר הדיגיטליים.

בלה דרגונסקי: אני חייבת להגיד שאנחנו מרגישים את מצוקת החייבים, במיוחד במוקד המידע בו מתקבלות עשרת אלפים פניות ביום.

בלה דרגונסקי: אנחנו מדברים על מוקד מידע שמונה 170 נציגים.

בלה דרגונסקי: יש לו שתי שלוחות, אחת באשדוד ואחד בכרמיאל ואנחנו שומעים את מצוקת החייבים.

בלה דרגונסקי: יש לנו נוהל טיפול באיום בהתאבדות כי גם הקולות האלו נשמעים.

בלה דרגונסקי: אנחנו מנסים לעזור לכולם.

בלה דרגונסקי: אבל כמו שתומר אמר, בסופו של דבר אלו הן החלטות שיפוטיות.

בלה דרגונסקי: חשוב לזהות את המצוקה ולנסות לתת את המענה לכל פנייה ופנייה.

בלה דרגונסקי: בהחלט אנחנו מרגישים את המצוקה של האנשים בעקבות הקורונה.

בלה דרגונסקי: פתחנו ערוץ ייחודי שכל החייבים יכולים לפנות אלינו במרכז לגביית קנסות אם הם נפגעו בתקופת הקורונה.

בלה דרגונסקי: יש קריטריונים ברורים באיזה מקרים המרכז לגביית קנסות מפחית את החובות, מעכב הליכי גבייה - -

יעקב טסלר: מה שלא היה בעבר?

בלה דרגונסקי: לא היה פעם.

בלה דרגונסקי: אנחנו ממש פתחתנו את הערוץ הזה.

בלה דרגונסקי: זה ערוץ ייחודי שפתחנו אותו בעקבות הקורונה.

בלה דרגונסקי: אנחנו פרסמנו אותו באתר הרשות וגם בשאר ערוצי הקשר.

בלה דרגונסקי: אנשים פונים ישר - -

יעקב טסלר: מה פרסמתם?

יעקב טסלר: את הקריטריונים?

בלה דרגונסקי: אנחנו פרסמנו את הטופס המקוון באתר הרשות ובכלל ערוצי הקשר, גם באתר הפייסבוק שלנו.

בלה דרגונסקי: אנשים פונים ישירות לערוץ הזה.

בלה דרגונסקי: אני יכולה להגיד שבחודש יוני במרכז לגביית קנסות התקבלו 4,000 בקשות להסדרי חובות, מתוכן כ1,000 פניות אך ורק בעקבות הקורונה.

בלה דרגונסקי: כלומר אנחנו רואים שכמעט 30 אחוז מסך כל הפניות שהתקבלו היה מאותם האנשים שנקלעו למשבר כלכלי בעקבות הקורונה.

בלה דרגונסקי: המרכז מפעיל שיקול דעת מרבית ונותן מענה לכל אותם החייבים.

בלה דרגונסקי: אנחנו כן מפעילים רגישות כי אנחנו גוף של המדינה.

בלה דרגונסקי: אין לנו אינטרס.

בלה דרגונסקי: אנחנו מסתכלים על התמונה הכוללת ומנסים לתת ולהתאים פתרונות לאנשים שנפגעו.

בלה דרגונסקי: אני חייבת להגיד שזה לא קל.

יעקב טסלר: תודה.

יעקב טסלר: אשרייך.

יעקב טסלר: שירה מוחה איתנו?

יעקב טסלר: שלום שירה, לפני שאני פונה אלייך, יצא לי לפנות אלייך בנוגע לדברים שונים, עוד לפני שהגעתי למשכן הזה.

יעקב טסלר: קיבלתי פניות בעבר כשהייתי עוזר של שר השיכון כיום, בעבר סגן שר הבריאות, ומטבע הדברים היו הרבה פניות שהגיעו גם אליו.

יעקב טסלר: אני רוצה לומר אם תומר עדיין איתנו, ממה ששמעתי פה כרגע, הרגישות של כולם, אז את הרגישות שלך ראיתי כבר בעבר.

יעקב טסלר: קיבלנו ממך מענה זריז עם הרבה רגישות ואמפתיה.

יעקב טסלר: אז יש לי הזדמנות לומר לך תודה על העבר ותודה על העתיד.

יעקב טסלר: איך את מתמודדת במצב המיוחד היום?

שירה מוחה: תודה רבה לכם.

שירה מוחה: אז אנחנו מקבלים הרבה שיחות טלפון מלקוחות ואזרחים שמאוד קשה להם בתקופה הזאת.

שירה מוחה: אנחנו קשובים להם ומנסים להבין מה הם צריכים.

שירה מוחה: - -

יעקב טסלר: את ממשיכה במסורת.

שירה מוחה: כן.

שירה מוחה: מעבירים לגורמים הרלוונטיים ולאחר מכן בודקים שהם קיבלו מענה ושהם בסדר.

שירה מוחה: הרבה חוזרים אלינו ואומרים תודה.

יעקב טסלר: מה שנשאר לי זה רק לחזק את ידיכם.

יעקב טסלר: אני רואה פה משהו שלא ראיתי בוועדות אחרות.

יעקב טסלר: היו לנו כאן כמה גורמים שמכל אחד אנחנו שומעים את האכפתיות ואת ההבנה של כל אחד ואחד.

יעקב טסלר: פשוט מאוד חושבים איך להקל על הציבור שפונה.

יעקב טסלר: רואים את הדברים האלה בשטח.

יעקב טסלר: הם יודעים להגיד בדיוק כמה אנשים מתוך אלה שפונים נמצאים במצב המיוחד הזה וכמה מהם זקוקים ליותר עזרה ממה שהיה נפוץ עד היום.

יעקב טסלר: כל אחד שמגיע לרשות אכיפה, לא כל אחד, אני חוזר בי, הרבה אנשים שמגיעים לרשות בשגרה הרגילה נמצאים במצב לא נעים.

יעקב טסלר: אבל כמו שתומר אמר, יכול להיות שהקנס הוא על כביש 6 וזה לא אומר שהמצב של אותו פונה הוא לא טוב, רק שהמצב התגלגל כפי שהתגלגל לפעמים גם מהזנחה או שכחה.

יעקב טסלר: עם זאת, אנחנו רואים שכולם עושים עבודת קודש ומתחשבים.

יעקב טסלר: אין לי מה לומר, אלא רק לחזק את ידיכם ולברך אתכם שתצליחו ותמשיכו לעשות הכל לקראת האזרחים היקרים שלנו שנקלעו, ואתם שומעים את זה בטלפון כמו שאני שומע.

יעקב טסלר: אני מניח שאתם שומעים הרבה יותר מכיוון שאלה שצריכים את העזרה מגיעים אליכם.

יעקב טסלר: אלינו מגיעים אנשים שלא יודעים בדיוק לאן לפנות ומבקשים עזרה.

יעקב טסלר: אליכם מגיעים הצלילים של האנשים שנמצאים ממש על סף ייאוש.

יעקב טסלר: אני מברך אתכם על העשייה המיוחדת שלכם.

יעקב טסלר: המשיכו והצליחו.

יעקב טסלר: תודה.

יעקב טסלר: אני רוצה לעבור בבקשה לעו"ד חנן פוטרמן.

יעקב טסלר: נמצא איתנו?

חנן פוטרמן: שלום.

יעקב טסלר: שלום לך עו"ד חנן פוטרמן.

יעקב טסלר: האם בביטוח לאומי יש את הרגישות המיוחדת ואת הגישה החיובית שאנחנו שמענו כרגע מרשות האכיפה והגבייה?

חנן פוטרמן: וודאי.

חנן פוטרמן: אני רק אציג את עצמי.

חנן פוטרמן: אני עו"ד בלשכה המשפטית במשרד הראשי ואני מטפל בחייבי מזונות לביטוח הלאומי.

חנן פוטרמן: על פי חוק המזונות חייבי מזונות שניתן נגדם פסק דין בבית משפט לענייני משפחה, בבית הדין הרבני או בבתי דין אחרים.

חנן פוטרמן: בהתאם לתנאי החוק, כאשר אותם חייבים לא משלמים את המזונות לזוכות, הזוכות יכולות לפנות למוסד לביטוח לאומי ולהיות זכאיות לתשלום.

חנן פוטרמן: לאחר מכן הממסד פונה אל החייבים ואמור לגבות מהם את הכספים ולהחזיר לקופה הציבורית.

חנן פוטרמן: לשאלתך, כמובן שאנחנו רגישים גם בתקופה הזאת לנושא של החייבים ולמצוקתם בעקבות משבר הקורונה.

חנן פוטרמן: אבל כמובן שיש כאן גם את הזוכות ואת הילדים, והן תובעות את המזונות.

חנן פוטרמן: אנחנו דואגים שהגבייה תימשך למעשה, כי כמו שאמרתי מדובר בכספי ציבור.

יעקב טסלר: איך הרגישות מתבטאת?

חנן פוטרמן: הרגישות מתבטאת בנושא דמי האבטלה.

חנן פוטרמן: כאשר חייב מזונות מקבל היום דמי אבטלה, אנחנו פועלים ומשאירים לו קצבת קיום מינימלית.

חנן פוטרמן: במקרים האלה של תקופת הקורונה, אנחנו משאירים לחייבים גמלת קיום מינימלית מקסימלית, בלי קשר למעשה לסטטוס המשפחתי שלו, להרכב המשפחתי או לגיל שלו.

יעקב טסלר: מהו גובה הסכום?

חנן פוטרמן: זה קרוב ל4,000 שקלים.

חנן פוטרמן: אם אותם חייבים במצב הרגיל ללא התחשבות במשבר הקורונה היו אמורים להישאר עם סכום של 2,000 שקלים, היום הם נשארים עם סכום כפול מזה.

יעקב טסלר: יפה.

יעקב טסלר: אוקיי תודה.

יעקב טסלר: אני הולך לקראת סיכום.

יעקב טסלר: הייתי רוצה לומר כך: אני רוצה לבדוק את הנושא ששמענו בתחילת הדיון עם עו"ד תומר מוסקוביץ לגבי הרשויות.

יעקב טסלר: זה דבר שאנחנו צריכים לראות איך אנחנו פועלים לגביו.

יעקב טסלר: שמענו איך רשות האכיפה מטפלת בפניות שמתנקזות אליהם, מה הקריטריונים ומה המדיניות לגבי המצב הקיים כרגע.

יעקב טסלר: לגבי הרשויות, אנו לא יודעים כיוון שזה לא מגיע לרשות לאכיפה ולגבייה.

יעקב טסלר: אנחנו צריכים לראות איך אנו גורמים לרשויות המקומיות לפעול באותה צורה כפי שהשכילו לעשות ברשות וכפי ששמענו כעת בביטוח לאומי.

יעקב טסלר: לכן אין לי מה להוסיף חוץ מלאחל לכם הרבה הצלחה, ולנסות ולהקל על האנשים שנמצאים במצב מאוד קשה.

יעקב טסלר: הייתי רוצה לבקש את הנתונים ממאיה כרמל מהמשטרה.

יעקב טסלר: אני הבנתי שאת לא ממונה על זה, אבל בכל זאת אני רוצה לקבל את הנתונים לגבי האזהרות שנתנו.

יעקב טסלר: כמה אזהרות נתנו?

יעקב טסלר: כמה דוחות לא אושרו?

יעקב טסלר: מה המדיניות שלכם?

יעקב טסלר: איזה דוחות כן מאשרים?

יעקב טסלר: איזה דוחות לא מאשרים?

יעקב טסלר: זה חשוב לנו כדי לדעת מה קורה בשטח.

יעקב טסלר: למה 90% מהקנסות הם על אי עטיית מסכות?

יעקב טסלר: ואת הפילוח לפי המחוזות.

יעקב טסלר: ממה זה נובע?

יעקב טסלר: האם במחוזות האלה יש יותר כוח אדם?

יעקב טסלר: או שבאזורים מסוימים אנשים יותר ממושמעים?

יעקב טסלר: יש במדינת ישראל מקומות שמשקיעים יותר במשמעת, הכל יכול להיות.

יעקב טסלר: לגבי ההפגנות אנחנו יכולים להבין שכנראה בירושלים זה נובע מההתקהלויות ולכן אנחנו רואים את העלייה.

יעקב טסלר: אני אשמח לקבל את הנתונים האלה.

יעקב טסלר: תודה רבה לכם.

יעקב טסלר: הישיבה נעולה.